amanoisuno/poetBack huggingface dataset:
中秋夜有懷 許彬 
趨馳早晚休，一歲又殘秋。若只如今日，何難致白頭。滄波歸處遠，旅舍向邊愁。賴見前賢說，窮通不自由。
尋白石山人澗 許彬 
路窮川島上，果值古仙家。陰洞長鳴磬，石泉寒泛花。莓苔深峭壁，煙靄積層崖。難見囊中術，人間有歲華。
遊頭陀寺上方 許彬 
高步陟崔嵬，吟閑路惜回。寺從何代有，僧是梵宮來。暮靄連沙積，餘霞逼檻開。更期招靜者，長嘯上方台。
歸山夜發湖中 許彬 
廣澤去無邊，夜程風信偏。疏星遙抵浪，遠燒似迎船。響嶽猿相次，翻空雁接連。北歸家業就，深處更逾年。
同友人會裴明府縣樓 許彬 
開閣雨吹塵，陶家揖上賓。湖山萬疊翠，汀樹一行春。景逼歸簷燕，歌喧已醉身。登臨興未足，喜有數年因。
荊山夜泊與親友遇 許彬 
山海兩分歧，停舟偶此期。別來何限意，相見卻無詞。坐永神疑夢，愁多鬢欲絲。趨名易遲晚，此去莫經時。
北遊夜懷 許彬 
苦心終是否，舍此複無營。已致歸成晚，非緣去有程。館空吟向月，霜曙坐聞更。住久誰相問，馳羸又獨行。
重經漢南 許彬 
分散多如此，人情豈自由。重來看月夕，不似去年秋。息慮雖孤寢，論空未識愁。須同醉鄉者，萬事付江流。
湘江 許彬 
孤舟方此去，嘉景稱于聞。煙盡九峰雪，雨生諸派雲。沙寒鴻鵠聚，底極龜魚分。異日誰為侶，逍遙耕釣群。
黔中書事 許彬 
巴蜀水南偏，山窮塞壘寬。歲時將近臘，草樹未知寒。獨狖啼朝雨，群牛向暮灘。更聞蠻俗近，烽火不艱難。
經李翰林廬山屏風疊所居 許彬 
放逐非多罪，江湖偶不回。深居應有謂，濟代豈無才。疊巘晴舒障，寒川暗動雷。誰能續高興，醉死一千杯。
酬簡寂熊尊師以趙員外廬山草堂見借 許彬 
豈易投居止，廬山得此峰。主人曾已許，仙客偶相逢。顧己恩難答，窮經業未慵。還能勵僮僕，稍更補杉松。
寄懷孫處士 許彬 
生平酌與吟，誰是見君心。上國一歸去，滄波閑至今。鐘繁秋寺遠，岸闊晚濤深。疏放長如此，何人更得尋。
漢南懷友人 許彬 
此身西複東，何計此相逢。夢盡吳越水，恨深湘漢鐘。積雲開去路，曙雪疊前峰。誰即知非舊，憐君忽見容。
送人下第歸江州 許彬 
名高不俟召，操賦獻君門。偶屈應緣數，他人盡為冤。新春城外路，舊隱水邊村。歸去無勞久，知音待更論。
送蘇處士歸西山 許彬 
南游何所為，一篋又空歸。守道安清世，無心換白衣。深溪猿共暮，絕頂客來稀。早晚還相見，論詩更及微。
送李處士歸山 許彬 
舊山來複去，不與世人論。得道書留篋，忘機酒滿尊。溪軒松偃坐，石室水臨門。應有頻相訪，相看坐到昏。
送新羅客歸 許彬 
君家滄海外，一別見何因。風土難知教，程途自致貧。浸天波色晚，橫吹鳥行春。明發千檣下，應為更遠人。
府試萊城晴日望三山 許彬 
不易識蓬瀛，憑高望有程。盤根出巨浸，遠色到孤城。隱隱排雲峻，層層就日明。淨收殘靄盡，浮動嫩嵐輕。縱目徒多暇，馳心累發誠。從容更何往，此路徹三清。
題故李賓客廬山草堂 許彬 
難窮林下趣，坐使致君恩。術業行當代，封章動諫垣。已明邪佞跡，幾雪薜蘿冤。報主深知此，憂民詎可論。名將山共古，跡與道俱存。為謝重來者，何人更及門。